מי גנב את ההצגה במסיבת העיתונאים של סלקום, בין היתר בזכות הצטיידות בההארלי דווידסון? &#9632; מי נבחר לתפקיד מנכ"ל חברת נתיבי גז? &#9632; יחסי הכוח הפטריאכליים בחברה תלויים גם בחזיות &#9632; ביום חמישי התקיימה באלנבי מסיבת רחוב פרועה - אתם הייתם שם?
באירוע "קונצרט ושיחה" שיערוך המלחין והתורם פיטר באפט בחודש הבא בלוס אנג'לס, צפוי להופיע אורח מיוחד: אביו של פיטר, וורן. באפט האב ידוע בעיקר בשל כישורי ההשקעה שלו. "אני הולך לקרוא לו לבמה כדי להראות לכולם שהוא יודע 'לתת בראש' עם היוקללי", הסביר בנו, והוסיף: "אני מצפה לרגע שבו אוכל לחלוק עמו את הבמה". האב והבן מתכננים לשיר באירוע ופיטר ינגן בפסנתר.
פיטר סיפר כי ירש את יכולותיו המוסיקליות גם מאביו וגם מאמו, סוזאן. לדבריו, "היא היתה מנגנת פסנתר בבית ושרה באופן חצי מקצועי סטנדרטים של ג'אז". פיטר סיפר כי אביו חיזר אחר אמו באמצעות מוסיקה. "אמא שלי לא היתה מעוניינת באבא שלי כמו שהוא היה מעוניין בה", סיפר פיטר, והוסיף: "הוא היה הולך לביתה ומנגן יוקללי עם אביה, שניגן במנדולינה. סבא שלי התאהב באבא שלי. הוא חשב שהוא איש נהדר. רק אחר כך אמא שלי התאהבה בו". פיטר באפט, זוכה פרס האמי, הוא מלחין לכלי נגינה ולמוסיקה ווקאלית. האלבום החדש שלו, "ממלכה דימיונית", יופץ בשבוע הבא.
מנכ"ל סלקום עמוס שפירא הגיע אתמול למסיבת העיתונאים של החברה, ועל אף שלא היה הדובר הרשמי, הוא הצליח, כרגיל, לגנוב את ההצגה. שפירא הצטרף לסמנכ"ל השיווק שלו עדי כהן, על הבמה, ותוך כדי הדברים ענה לטלפון הפרטי שבכיסו מתוצרת מודו. לסיום, הוא משך תשומת לב כשיצא מהמקום על גבי ההארלי דייווידסון שקיבל באחרונה מהיבואן להתנסות.
הכנס ה-20 של הפורום הבינלאומי של עורכי דין העוסקים בנסיעות ותיירות הסתיים אתמול בבייג'ין שבסין. בראש הפורום עומד דווקא ישראלי - עו"ד דב קולני, עובד משרד התיירות הישראלי לשעבר שייסד את הפורום. לדברי קולני, בפורום השתתפו עורכי דין ממדינות רבות ומספר רב של עורכי דין סינים. רשות התיירות הסינית, שמכריזה בימים אלה על ישראל כיעד תיירות מועדף, נתנה את ברכתה לכנס.
למרות הביקורת הציבורית נבחר אתמול תא"ל (במיל.) אריה רמות- שיפמן לתפקיד מנכ"ל חברת נתיבי גז (נתג"ז). רמות-שיפמן היה מועמדו של שר התשתיות, בנימין (פואד) בן-אליעזר לתפקיד, על אף שהוא נעדר רקע בתחום האנרגיה וחסר תואר רלוונטי בתחום. רמות-שיפמן שירת בסיירת שקד, שבן-אליעזר היה אחד ממפקדיה, הוא שימש ראש המינהל האזרחי ברצועת עזה, וכשהשתחרר מונה למנכ"ל המשרד לביטחון פנים תחת השר שלמה בן-עמי. לאחר כישלון המכרז הראשון לתפקיד מנכ"ל נתג"ז, ניסה דירקטוריון החברה למנות את רמות-שיפמן לתפקיד בלא מכרז, אך המהלך סוכל בידי רשות החברות הממשלתיות. נתג"ז, אגב, מתנהלת ללא מנכ"ל קבוע מאז פרישתו של דן ורדי מהתפקיד לפני יותר מחצי שנה, כשכשל הניסיון למנות לתפקיד את יובל דבוסקין, מועמד אחר של בן-אליעזר.
ביום חמישי התכנסו ברחוב אלנבי בתל אביב אנשי קבוצת הביטוח מנורה מבטחים כדי לחנוך את משכנו החדש של בית ההשקעות של הקבוצה - מנורה מבטחים פיננסים. ארי קלמן, מנכ"ל מנורה מבטחים, נשא ברכה, ויהודה בן אסייג, מנכ"ל מנורה מבטחים פיננסיים, הסתובב בין קומות המבנה החדש בגאווה והציג את המשרדים החדשים לאורחים. מהקבוצה נכחו גם יוני טל, מנהל ההשקעות הראשי של מנורה מבטחים, רונן אביגדור, מנכ"ל מנורה מבטחים קרנות נאמנות. באו לברך - עו"ד ארנון שגב, שלומית יהב מהחטיבה הפנסיונית של בנק אגוד ואריק שטיינברג, יו"ר פסגות. אנשי בית ההשקעות מעיין סגרו את המתחם וחגגו במסיבת רחוב מצומצמת.
היום נערך טקס הנחת אבן הפינה למערך המיון החדש של בית החולים בילינסון על שם דניאל חוסידמן, מיליונר יהודי ממקסיקו, שתרם לטובת הפרויקט 24 מיליון שקל. איש העסקים יורם פטרושקה, מידידי בית החולים, היה זה שתיווך בין בית החולים לתורם.
חברת האופנה Comme Il Faut משיקה פרויקט חברתי תחת הכותרת "לא שורפות חזיות", שבו תממן בדיקות לגילוי מוקדם של סרטן השד בקרב נשים העוסקות בזנות. במסגרת הפרויקט יוזמנו צרכניות להגיע לאחד מבתי האופנה של החברה עם חזייה שאינה בשימוש, ולקבל עבורה זיכוי של 150 שקל לרכישת פריט מקולקציית החורף. בתמורה לכל חזייה שתוחזר, תתרום החברה 50 שקל למימון הבדיקות, שייערכו בשיתוף עם מרפאת לוינסקי של משרד הבריאות. הפרויקט ילווה בקמפיין פרסום בהשקעה כוללת של כ-1.5 מיליון שקל. סיביל גולדפיינר, הבעלים והמנכ"לית של החברה: "הפרויקט נבחר היות שהוא נושא פמיניסטי מובהק, המבטא את המאבק להוקיע את יחסי הכוח הפטריאכליים בחברה".